## Pravilnik o izmjenama i dopunama Pravilnika o standardima i normativima prava na zdravstvenu zaštitu iz os­nov­nog zdravstvenog osiguranja za 2006. godinu

### NN 120/2006 (7.11.2006.), Pravilnik o izmjenama i dopunama Pravilnika o standardima i normativima prava na zdravstvenu zaštitu iz os­nov­nog zdravstvenog osiguranja za 2006. godinu

# HRVATSKI ZAVOD ZA ZDRAVSTVENO OSIGURANJE

**2676**

Na osnovi članka 138., a u svezi s člankom 139. točkom 7. Zakona o obveznom
zdravstvenom osiguranju (»Narodne novine« broj 85/06. i 105/06.) i članka 19.
Statuta Hrvatskog zavoda za zdravstveno osiguranje (»Narodne novine« broj
16/02., 24/02. i 58/03.) Upravno vijeće Hrvatskog zavoda za zdravstveno
osiguranje na 38. sjednici održanoj 24. listopada 2006. godine donijelo je

## PRAVILNIK

### O IZMJENAMA I DOPUNAMA PRAVILNIKA O STANDARDIMA I NORMATIVIMA PRAVA NA ZDRAVSTVENU ZAŠTITU IZ OSNOVNOGA ZDRAVSTVENOG OSIGURANJA ZA 2006. GODINU

Članak 1.

U Pravilniku o standardima i normativima prava na zdravstvenu zaštitu iz
osnovnoga zdravstvenog osiguranja za 2006. godinu (»Narodne novine«, broj
155/05. – u daljnjem tekstu: Pravilnik) u nazivu i cijelom tekstu Pravilnika
riječi: »osnovno zdravstveno osiguranje« zamjenjuju se u odgovarajućem padežu
riječima: »obvezno zdravstveno osiguranje«.

Članak 2.

U članku 1. Pravilnika u stavku 1. tekst: »Zakonu o zdravstvenom osiguranju
(»Narodne novine« broj 94/01., 88/02., 149/02., 117/03., 30/04., 177/04. i
90/05. u daljnjem tekstu: Zakon), Zakonu o zdravstvenoj zaštiti (»Narodne
novine« broj 121/03. i 48/05.)« zamjenjuje se tekstom: »Zakonu o obveznom
zdravstvenom osiguranju (»Narodne novine« broj 85/06. i 105/06. – u daljnjem
tekstu: Zakon), Zakonu o zdravstvenoj zaštiti (»Narodne novine« broj 121/03.,
48/05. i 85/06.)«.
U stavku 2. iza riječi: »lijekovi« dodaju se riječi: »utvrđeni osnov­nom i
dopunskom listom lijekova Zavoda«.

Članak 3.

U članku 2. Pravilnika stavak 1. mijenja se i glasi:
»Standardi i normativi prava na zdravstvenu zaštitu iz obveznoga zdravstvenog
osiguranja čine zdravstveni standard u Republici Hrvatskoj (u daljnjem tekstu:
Standard), koji se pod jednakim uvjetima osigurava svim osiguranim osobama
Zavoda prema vrsti i opsegu prava na zdravstvenu zaštitu iz obveznoga
zdravstvenog osiguranja utvrđenih člankom 14., 15. i 16. Zakona.«
U stavku 2. riječi: »gospodarskim mogućnostima« zamjenjuju se riječima:
»osiguranim financijskim sredstvima.«.

Članak 4.

Članak 4. Pravilnika mijenja se i glasi:

»Članak 4.

U okviru Standarda, a na osnovi odredaba članka 15. stavka 2. točke 1. do 5. i
članka 16. Zakona osiguranim osobama Zavoda osigurava se pravo na zdravstvenu
zaštitu iz obveznoga zdravstvenog osiguranja u opsegu kako slijedi:
1. u cijelosti za:
– preventivnu zdravstvenu zaštitu djece, učenika i studenata na redovitom
obrazovanju te odraslih osoba, osim preventivnih pregleda koje na osnovi zakona
i drugih propisa osiguravaju poslodavci ili jedinice lokalne i područne
(regionalne) samouprave
– kurativnu zdravstvenu zaštitu i medicinsku rehabilitaciju djece, učenika i
studenata na redovitom obrazovanju
– ortopedska i druga pomagala djeci do 18. godine života, u skladu s općim aktom
Zavoda
– preventivnu i kurativnu zdravstvenu zaštitu odraslih osoba na razini primarne
zdravstvene zaštite, a koja nije točkom 2. do 5. ovoga stavka drukčije uređena
– preventivnu i kurativnu zdravstvenu zaštitu žena u svezi s planiranjem
obitelji, praćenjem trudnoće i porođaja, te drugim zdravstvenim potrebama žena i
ranim otkrivanjem raka
– preventivnu i kurativnu stomatološku zdravstvenu zaštitu djece do 18. godine
života i trudnica
– preventivnu i kurativnu zdravstvenu zaštitu u svezi s HIV infekcijama i
ostalim zaraznim bolestima za koje je zakonom određeno provođenje mjera za
sprječavanje njihova širenja
– obvezno cijepljenje, imunoprofilaksu i kemoprofilaksu
– laboratorijsku, radiološku i drugu dijagnostiku na razini primarne zdravstvene
zaštite
– medicinski nužnu bolničku zdravstvenu zaštitu, osim troškova smještaja i
prehrane iz točke 3. i 4. ovoga stavka
– troškove smještaja i prehrane u bolničkoj zdravstvenoj zaštiti za liječenje
kroničnih psihijatrijskih bolesnika
– kemoterapiju i radioterapiju, uključujući troškove smještaja i prehrane u
bolničkoj zdravstvenoj zaštiti
– zdravstvenu zaštitu u svezi s uzimanjem i presađivanjem dijelova ljudskoga
tijela u svrhu liječenja, uključujući troškove smještaja i prehrane u bolničkoj
zdravstvenoj zaštiti
– hitnu medicinsku pomoć, uključujući troškove smještaja i prehrane u bolničkoj
zdravstvenoj zaštiti tijekom intenzivne skrbi
– hitnu stomatološku pomoć
– hitni medicinski prijevoz
– kućne posjete za akutna stanja
– kućno liječenje
– patronažnu zdravstvenu skrb
– sanitetski prijevoz za posebne kategorije bolesnika u skladu s općim aktom
koji donosi ministar nadležan za zdravstvo
– lijekove s osnovne liste lijekova Zavoda
– zdravstvenu njegu u kući bolesnika.
2. 85% cijene za:
– specijalističko-konzilijarnu zdravstvenu zaštitu, uključivo i dnevnu bolnicu i
kirurške zahvate u dnevnoj bolnici, osim fizikalne medicine i rehabilitacije
– specijalističku dijagnostiku koja nije na razini primarne zdravstvene zaštite
– ortopedska i druga pomagala određena općim aktom Zavoda
– liječenje u inozemstvu u skladu s općim aktom Zavoda
– fizikalnu medicinu i rehabilitaciju u kući bolesnika
– specijalističko-konzilijarnu stomatološku zdravstvenu zaštitu odraslih osoba u
parodontologiji
– specijalističko-konzilijarnu stomatološku zdravstvenu zaštitu odraslih osoba u
oralnoj kirurgiji.
3. 75% cijene za:
– troškove smještaja i prehrane u bolničkoj zdravstvenoj zaštiti za liječenje
kroničnih bolesti
– stomatološku zdravstvenu zaštitu u mobilnoj i fiksnoj protetici za osobe iznad
65 godina starosti.
4. 70% cijene za:
– specijalističko-konzilijarnu zdravstvenu zaštitu u fizikalnoj medicini i
rehabilitaciji;
– troškove smještaja i prehrane u bolničkoj zdravstvenoj zaštiti za liječenje
akutnih bolesti.
5. 50% cijene za:
– stomatološku zdravstvenu zaštitu u mobilnoj i fiksnoj protetici odraslih
osoba.
Osiguranim osobama Zavoda – dobrovoljnim davaocima krvi s više od 25 davanja
(muškarci), odnosno s više od 15 davanja (žene), te osiguranim osobama Zavoda –
darivaocima dijela tijela u svrhu liječenja osigurane osobe Zavoda, za slučajeve
iz stavka 1. točke 2. do 5. ovog članka Zavod osigurava plaćanje zdravstvenih
usluga u postotku za 5% višem od propisanih postotaka.
Iznimno od odredaba stavka 1. točke 2. do 5. ovog članka sljedećim osiguranim
osobama Zavoda osigurava se zdravstvena zaštita iz obveznoga zdravstvenog
osiguranja u cijelosti, odnosno do pune vrijednosti pojedine zdravstvene usluge:
– osiguranim osobama – djeci do 18. godine života
– osiguranim osobama s invaliditetom i drugim osobama kojima se priznaje pomoć
druge osobe u obavljanju većine ili svih životnih funkcija prema posebnim
propisima
– osiguranim osobama koje imaju najmanje 80% tjelesnog oštećenja prema propisima
o mirovinskom osiguranju, odnosno prema Zakonu o pravima hrvatskih branitelja iz
Domovinskog rata i članovima njihovih obitelji ili prema drugom posebnom zakonu
kao i tjelesno hendikepiranim osiguranim osobama
– osiguranim osobama kojima je priznat status hrvatskoga ratnog vojnog invalida
prema Zakonu o pravima hrvatskih branitelja iz Domovinskog rata i članovima
njihovih obitelji
– osiguranim osobama kojima je priznato svojstvo ratnoga vojnog invalida,
mirnodopskog vojnog invalida i civilnog invalida rata prema Zakonu o zaštiti
vojnih i civilnih invalida rata
– osiguranim osobama iz članka 5. točke 10. do 18., članka 12. i 63. Zakona
– osiguranim osobama – dobrovoljnim davaocima krvi s više od 35 davanja
(muškarci), odnosno s više od 25 davanja (žene)
– osiguranim osobama čiji prihod po članu obitelji u pojedinoj kalendarskoj
godini ne prelazi iznos propisan Zakonom.
Osiguranoj osobi Zavod plaća lijekove s dopunske liste lijekova Zavoda za koje
ispunjava propisane medicinske indikacije, ako su joj propisani na recept u
primarnoj zdravstvenoj zaštititi, odnosno ako su joj primijenjeni u liječenju na
razini primarne, sekundarne i tercijarne zdravstvene djelatnosti, odnosno na
razini zdravstvenih zavoda, ali do visine cijene ekvivalentnog lijeka s osnovne
liste lijekova Zavoda u skladu s člankom 16. stavkom 4. Zakona.
Korištenje lijekova s dopunske liste lijekova Zavoda izbor je osigurane osobe,
te joj se potonji mogu propisati na recept, odnosno primijeniti u liječenju samo
uz njezin pristanak, a osigurana osoba mora biti upoznata o obvezi plaćanja
doplate razlike cijene u odnosu na cijenu ekvivalentnog lijeka utvrđenog
osnovnom listom lijekova Zavoda.

Članak 5.

U članku 11. Pravilnika u Tablici 3., pod 2. d – stomatološko--protetska zaštita
osiguranih osoba iznad 18 godina (pomagalo participira osiguranik u skladu sa
Zakonom i ostalim aktima Zavoda) u 3. i 4. stupcu broj: »70« zamjenjuje se
brojem: »65«.

Članak 6.

Ovaj Pravilnik objavljuje se u »Narodnim novinama«, a primjenjuje se od 15.
studenoga 2006. godine.

Klasa: 025-04/06-01/340
Urbroj: 338-01-01-06-1
Zagreb, 24. listopada 2006.

Predsjednik
Upravnog vijeća
Hrvatskog zavoda za zdravstveno osiguranje
**prim.
Stjepan Bačić, dr. med**., v. r.

Pravilnik, NN 120/2006-2676
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)